作者:裴度
標題:首夏猶清和聯句
內容:記得謝家詩，清和即此時。——白居易餘花數種在，密葉幾重垂。——裴度芳謝人人惜，陰成處處宜。——劉禹錫水萍爭點綴，梁燕共追隨。——行式亂蝶憐疏蕊，殘鶯戀好枝。——張籍草香殊未歇，雲勢漸多奇。——白居易單服初寧體，新篁已出籬。——裴度與春為別近，覺日轉行遲。——劉禹錫繞樹風光少，侵階苔蘚滋。——行式惟思奉歡樂，長得在西池。——張籍